ઉપનિષદકાર કહે છે, જે જઇ રહ્યું છે, તે જગત. ક્ષણે ક્ષણે પરિવર્તન પામે તે જગત! આ તબક્કે એક વિચિત્ર દ્વિધા ઉપજે છે. આપણે જેને સામાજિક વ્યવસ્થા અથવા સમાજ કહીએ છીએ, તે પોતે જ આ પરિવર્તનના કુદરતી સિદ્ધાંત વિરુદ્ધની ઘટના છે. જો કે મૂલ્યોના પાયા વિના સમાજના ઢાંચાનું ઘડતર શક્ય નથી. આમ જ્યાં સ્થિરતા છે, ત્યાં પરિવર્તનનો પ્રતિકાર અને સંઘર્ષ થાય જ. સમયના પ્રવાહ સાથે કેટલાક જુના મૂલ્યો અપ્રસ્તુત બની જાય. જે સમાજ આ બાબતે સંવેદનશીલ અને પરિપક્વ બને તે રહે સ્વસ્થ, તેથી ઉલટું જે પરિવર્તનનો અણઘડ રીતે પ્રતિકાર કરે તે અંધકારમાં સબડે.